‘थां थां…थांदो, नोंनि बान्दा थालायनायखौ आंनो नाङा…, दाहार जाहैनायनि रोजासे जौनै रांखौसो नांगौ।‘ बिब्दि बुंनानै गला बिगोमाया गुबुन बायग्राफोरनो बेसाद हरनायाव गोसो होफिनबाय। थुफ्रायाबो बेसाद लानाय जलंगाखौ फाफ्लिआव हरनानै न’मोखां जाबाय। गला मोखांआव बेसाद लांनो थुबुर नांफैनाय बायग्राफोरा बिनि मोखाङाव नायजोम नायबाय थादोंमोन। थुफ्राया गला बिगोमानि गोखा-गोखै खोथा खोना संनानैब्लाबो लाजिया-फांजिया बाखि बिथाबनानै बेसाद लांनायखौ नुनानै जानो हागौ बिसोर थुफ्राखौ नेहाद गलाम होननानै सानदोंमोन! थुफ्राया बेफोरखौ जेबो सानलिया। साननानैबो लाब गैलिया। गावनि गुबै थासारिया बेनो… सासे नेहाद निखाउरि जायनि जिउआव मान-सनमान गैया, लाजिनाय-फाजिनाय गैया। गावनि गुबै आखु-महरखौ होखुमाग्रा हुदा बिहा गैखाया। गावनि जिउनि बेफोर थासारिखौ साननानैबो थुफ्राया दुखु खालामा। नाथाय मोनसे खोथाखौ लानानैसो बियो गोसोखौ गोजोना गोजोना मोनबाय थायो। बे जादों लम्बारिखौ गोसो थोफ्लांनानै हाबा लानाया। मावा-दाङा मोदोम बुस्रिफा बुस्रिफा, स्न-फावदार फोनफा फोनफा, देलाइ-मालाइ गानै जोमै हागौमानि गुरै-गेस्रेम रावजों गावनि नंगुबै आखुखौ होखुमाग्रा सिख्लाजोंसो हाबा जाफ्लांनानै दा थुफ्राया फस्थायदों।